Minister ontken Bosasa-bewerings | Maroela Media
Lindiwe Sisulu, minister van internasionale betrekkinge en samewerking, ontken dat sy ŉ direkteur was van Dyambu Holdings wat sy naam na Bosasa verander het.
Dit kom nadat Aneglo Agrizzi, voormalige bedryfshoof van Bosasa, die week by die Zondo-kommissie van ondersoek na staatskaping getuig het dat daar aan hom gesê is dat Sisulu en ander ministers, insluitend Nosiviwe Mapisa-Nqakula, Nomvula Mokonyane en Baleka Mbete, speaker van die Nasionale Vergadering, direkteure was van Dyambu wat sy naam in 2000 na Bosasa verander het.
Sisulu het in ŉ verklaring op ŉ amptelike briefhoof van die departement die bewerings as vals afgemaak. In die verklaring word Agrizzi daarop gewys dat Carte Blanche destyds ook oor die bewering berig het en hulle om verskoning moes vra daaroor.
Angelo Agrizzi. Foto: Itumeleng English/ANA
“Die departement versoek Agrizzi om sy verklaring in die openbaar en voor die kommissie reg te stel.”
Adv. Paul Pretorius het gesê al die partye wat by Agrizzi se getuienis betrek is, is daarvan ingelig en sal al die nodige inligting ontvang om op die bewerings te antwoord.
Agrizzi het is sy getuienis beweer dat Bosasa tussen R4 en R6 miljoen per maand aan omkoopgeld spandeer het om ANC-amptenare en senior regeringsbeamptes om te koop om kontrakte en tenders by staatsinstellings te kry.
Die kommissie het Donderdag vroeg verdaag nadat Agrizzi kwessies rondom sy veiligheid geopper het.
Die werksaamhede van die kommissie word Vrydag voortgesit.
Die waarheid moet uitkom dis soos ‘n pitsweer wat binnekort gaan oopbars
Angelo Agrizzi moet vir hom veiligheidswagte kry en alles wat hy weet op kamara kry. Sterkte Angelo.
As ek moet kies wie die waarheid praat tussen die 2 ,,,,, Sorry sisoeloe jy verloor, Jul anc se trackrecord het jou verraaie!!
Direkteurskap van maatskappye en sulke inligting behoort mos in argiewe opgeteken te wees, dit behoort tog redelik maklik opgespoor te kan word!
As jy die waarheid praat, laat koppel jouself aan n poligraaf. En daag ander mense uit om dieselfde te doen. Ja ek weet dit word nie in n hofsaak aanvaar nie, maar dit dra tog gewig buite n hof. Veral as die ander partye weier om ook n poligraaf toets te doen.